ועדת ביטחון הפנים, כנסת 24, פרוטוקול מספר 99, 2022-05-30 12:00

מירב בן ארי: שלום לכולם, אני מתכבדת לפתוח את ישיבת הוועדה לביטחון הפנים.

מירב בן ארי: היום כ"ט באייר התשפ"ב, 30 במאי 2022.

מירב בן ארי: הדיון היום מתקיים לרגל יום ירושלים שמצוין גם בכנסת, בנושא אתגרים מיוחדים של משטרת ישראל ומג"ב במחוז ירושלים.

מירב בן ארי: אנחנו ביקשנו לקיים את הדיון הזה גם בגלל שהכנסת מציינת את יום ירושלים וגם לאור ההתמודדויות בחודשיים האחרונים.

מירב בן ארי: אני יכולה להגיד שאני פגשתי את מפקד המחוז, דיברנו ושמעתי על ההתמודדויות והסתובבתי בהר הבית עם ממ"ר קדם ודוד.

מירב בן ארי: קיבלתי הרבה מידע לקבל ההתמודדויות של המשטרה ושל מג"ב.

מירב בן ארי: לפני הכל, אני רוצה לומר תודה לשוטרים, לשוטרות, ללוחמים וללוחמות מג"ב של מחוז ירושלים על הפעילות המוצלחת אתמול במצעד הדגלים.

מירב בן ארי: זאת התמודדות לא פשוטה בתוך אזור מאוד מורכב, קשה ומאתגר.

מירב בן ארי: עם כל זה, תפעלתם את זה בצורה למופת.

מירב בן ארי: כתבתי אתמול למפכ"ל ולמפקד המחוז תודה רבה.

מירב בן ארי: אני חושבת שעשיתם אתמול את הטוב ביותר שאפשר.

מירב בן ארי: בכלל ההתמודדות שלכם בחודשיים האחרונים עם הר הבית וגל הפיגועים, צריך להוקיר הרבה תודה ואנחנו לא אומרים מספיק.

מירב בן ארי: זה לפני הכל.

מירב בן ארי: אני אשמח שנדבר על ההתמודדויות.

מירב בן ארי: ביקרתי גם במשל"ט, אבל אני רוצה שנתמקד בעיקר בנושאים של העיר העתיקה ומרחב העיר ופחות בפשיעה באזור ירושלים.

מירב בן ארי: יותר נתעסק באתגרים.

מירב בן ארי: אגב, עשינו את זה לפני שבועיים עם מחוז הצפון, שם הדגש היה על פשיעה חקלאית וכדומה.

מירב בן ארי: מה שבעיקר מאפיין את מחוז ירושלים.

מירב בן ארי: אני אתן למפקד הימ"ר לפתוח.

מירב בן ארי: את רוצה עכשיו להעיר?

אורית סטרוק: אני צריכה לצאת ב-12:25.

מירב בן ארי: אז ניתן לו כדי שתשמעי גם קצת.

אבי כהן: צהריים טובים.

אבי כהן: אני מודה לך על הפירגון.

אבי כהן: אני מייצג את מחוז ירושלים ואת משטרת ישראל ביחד עם מג"ב, אצלנו זה מובנה.

מירב בן ארי: רק תגיד את השם והתפקיד שלך לפרוטוקול.

אבי כהן: מפקד ימ"ר ירושלים אבי כהן.

אבי כהן: אין ספק שעברנו חודשיים מאוד מאתגרים.

אבי כהן: אני חושב שבסוף מחוז ירושלים ומשטרת ישראל הם מחוז חזק במשטרה חזקה.

אבי כהן: צלחנו את כל האתגרים ואני חושב שעשינו עבודה טובה.

אבי כהן: נתנו את חופש הפולחן לערביי ישראל, להגיע להר הבית ולהתפלל.

אבי כהן: במקביל שמרנו על חופש התנועה גם של יהודים לעלות להר הבית.

אבי כהן: אני חושב שאתמול האירוע המשמעותי של עליית יהודים להר הבית ולאחר מכן מצעד הדגלים, אני חושב שהמספרים מדברים בעד עצמם, 2,600 יהודים עלו ועוד כ-70 - - -

מירב בן ארי: אתמול, נכון?

אבי כהן: כן.

מירב בן ארי: אגב, שבשנה שעברה עלו איזה 5,000.

מירב בן ארי: שמעתי נתון כזה.

מירב בן ארי: אתמול עלו 2,600 שזה הכי הרבה.

אבי כהן: נכון, זה הנתון הכי גבוה.

אבי כהן: בריקוד הדגלים השתתפו כ-70,000 אנשים, לא כולם הגיעו לשער שכם או לכותל אבל זה היה יום חג לירושלים ואני שמח.

אבי כהן: יש את המורכבות של העיר ירושלים איתה אנחנו מתמודדים.

אבי כהן: מדובר בעיר בירה ששואבת ומושכת אליה הרבה מאוד הפגנות ואירועי חיכוך.

אבי כהן: אני חושב שמה שמייחד את משטרת ירושלים, אפשר להגיד את כל משטרת ישראל אבל את משטרת ירושלים בפרט, זה הריקוד שאנחנו עושים כל הזמן בית הפלילי לבין אירועי סדר ציבורי, לבין אירועי פח"ע.

אבי כהן: אי אפשר להתעלם מזה.

אבי כהן: רק בחודש הרמדאן היו לנו כמה אירועי פח"ע.

אבי כהן: אתמול תוך כדי אירוע ריקוד הדגלים נכנסה התרעת פח"ע מהשב"כ.

אבי כהן: הצלחנו לסגור מעגל תוך דקות ולסכל את הדבר הזה.

אבי כהן: מה שמאפיין את מחוז ירושלים ב-24 השעות שהוא עובד, שבעה ימים בשבוע, זה הסנכרון של כל הדברים ולתת את הקשב גם לפלילי.

אבי כהן: בסופו של דבר האזרחים בירושלים, מעניין אותם שכשהם יורדים למטה האוטו נשאר והרכוש שהם השקיעו בו עדיין נמצא במקום.

אבי כהן: במקביל לזה הטיפול בכל מה שקשור להפרות הסדר, אם זה על רקע לאומני או חברתי.

אבי כהן: בסוף כמו שאמרתי, כל מה שקשור לאיום על חיי אדם וזה איום הפח"ע שאנחנו מתמודדים אתו כל הזמן.

מירב בן ארי: דבר איתנו קצת על ההתמודדויות בעיר העתיקה, מה שמאפיין את האוכלוסייה המקומית היהודית והערבית, מוקדי החיכוך מעבר לאירוע של מצעד הדגלים.

מירב בן ארי: מה מאפיין את העיר שאנחנו לא רואים?

אבי כהן: אין ספק שבסוף כשיש שתי משפחות שגרות בסמיכות, בצד אחד יהודים ובצד השני מוסלמים, החיכוך לא מובנה אבל הוא בסופו של דבר נמצא שם כל הזמן והמתח נמצא שם כל הזמן.

אבי כהן: אין ספק שזה גם מושפע מכל מה שקורה במרחב, לאו דווקא במרחב ירושלים, אלא גם במרחב במדינת ישראל והמרחב הבינלאומי.

אבי כהן: הכל משפיע בסופו של דבר.

אבי כהן: אנחנו מתמודדים עם הדברים בצורה טובה, בדגש על העיר העתיקה.

אבי כהן: יש לנו שם יתרונות טובים מאוד בכל מה שקשור להתמודדות.

אבי כהן: אנחנו פרוסים בצורה טובה, היא לא אופטימלית, אבל זו צורה טובה שנותנת מענה טוב מאוד לאירועי חיכוך ותקיפה.

אבי כהן: יש לנו עוד כל מיני דברים שאנחנו מפעילים.

אבי כהן: אני חושב שאם יכולנו למשל לשדרג את הדברים, אז היינו עושים את זה בצורה יותר טובה.

אבי כהן: אם היו יותר שוטרים למשל, גם את זה היינו עושים בצורה יותר טובה.

אבי כהן: אנחנו מכירים את המגבלות בסופו של דבר, ועם מה שיש אנחנו נותנים גם ליהודים שגרים שם חופש תנועה, גם למוסלמים חופש תנועה, גם הנוצרים מגיעים לאן שהם צריכים להגיע, מתפללים וגרים שם.

אבי כהן: אני חושב שבסופו של דבר העיר העתיקה זה עולם קטן שמכווץ לתוכו את כל הדברים.

אבי כהן: עצם זה שיוצאים בבוקר לעבוד, חוזרים בלילה, עושים קניות ועושים את כל הדברים, זה מראה שאפשר להצליח.

מירב בן ארי: מה האתגרים מעבר?

מירב בן ארי: מה הקשיים?

מירב בן ארי: כשאני הסתובבתי בהר הבית דיברתי עם השוטרים והבנתי שחסרים למשל תקנים.

מירב בן ארי: מה האתגרים שלכם היום?

מירב בן ארי: לעמוד בהר הבית זה לא כמו שוטר במחוז תל אביב, הוא עובד שם שמונה שעות עם ציוד שלם, בחום ובקור.

מירב בן ארי: תגיד לנו מה הקשיים, זאת המטרה של הוועדה.

אבי כהן: נתחיל מכל מה שקשור לכוח אדם.

אבי כהן: אין ספק שמחוז ירושלים הוא חסר בכוח אדם.

אבי כהן: אנחנו מדברים על סדר גודל של 300 תקנים לערך שחסרים לנו.

מירב בן ארי: 300 תקנים לכל המחוז?

אבי כהן: לכל המחוז.

אבי כהן: זה כמו שתי תחנות.

מירב בן ארי: זה שתי תחנות משטרה.

אבי כהן: נכון.

אבי כהן: בגלל זה המפקדים של ירושלים הם קוסמים שהם מצליחים לעשות את המטלות כמו שהם עושים, אבל אני לא אגע בזה.

אבי כהן: אני חושב ש-300 תקנים יוכלו לרווח - - -

מירב בן ארי: רגע, התקנים האלה קיימים ולא מאוישים, או שחסרים לך?

אבי כהן: הם חסרים.

אבי כהן: יש קושי היום לגייס שוטרים למשטרה ולמחוז ירושלים בפרט.

אבי כהן: נגעת בעובדה ששוטר שעובד ביחידה למקומות הקדושים, הר הבית, הכותל או כנסיית הקבר, נדרש לעמוד בשערי הר הבית עם שכפ"ץ, שכפוד ונשק, 8-10 שעות.

אבי כהן: זאת עבודה מאוד סיזיפית וקשה.

אבי כהן: אני יכול להגיד שיש קשיים כשאנחנו רוצים להחליף אותם לשירותים או לארוחת צהריים, אז מתקבצים ביחד ולפעמים גם מפקדים נכנסים מתחת לאלונקה ומחליפים אותם.

אבי כהן: חוסר האנשים הוא קריטי בדבר הזה.

אבי כהן: המשכורות שמקבלים שוטרי מחוז ירושלים שאני משווה אותן למקומות אחרים, יש לי בן שהשתחרר לא מזמן מהצבא ועובד בעבודות מזדמנות, אבטחה או כל דבר אחר, הוא מרוויח כמעט פעם וחצי מעל שוטר.

אבי כהן: אני חושב שזה נמצא בעוכרינו, עצם העובדה שאנחנו לא מצליחים לגייס, עצם העובדה שהשוטרים שנמצאים במערכת מרוויחים שכר שלא משקף את העומס, את הקושי, את השעות, את הסיכון בו הם נמצאים.

אבי כהן: אני חושב ש-90% מהפיגועים שאירעו בעיר העתיקה או בירושלים בכלל התנפצו על שוטרים.

אבי כהן: זה התפקיד שלנו, אבל זה קרה.

אבי כהן: רמת הסיכון מאוד גבוהה.

אבי כהן: אני חושב שבסוף לא מתגמלים ולא מכירים במקצוע של השוטר, ולא מתגמלים אותו בהתאם.

מירב בן ארי: אני רוצה לעצור אותך ולתת לחברת הכנסת סטרוק לפני שהיא יוצאת.

מירב בן ארי: לא סיימנו עם הנקודה הזאת, היא מאוד מטרידה אותי גם היום.

מירב בן ארי: חשוב שחברי הכנסת יידעו ושיבינו עם מה אתם מתמודדים.

מירב בן ארי: חברת הכנסת סטרוק, בבקשה.

אורית סטרוק: תודה רבה גברתי יושבת הראש על הדיון הזה.

אורית סטרוק: אני מתנצלת ומצטערת מאוד שאני לא יכולה להישאר בו כי יש דיון אחר שאני מחויבת אליו.

אורית סטרוק: כמובן שלשוטרי ירושלים מגיעות הרבה תודות ואנא העבירו את זה בשם כולנו.

אורית סטרוק: יחד עם זה, אני רוצה לשים על סדר היום, ואני מקווה שכן תעסקו בזה - - איתמר, אתה נשאר?

איתמר בן גביר: לכאורה, כן.

אורית סטרוק: אני רוצה להעלות שני אירועים מהימים האחרונים שצריך לדון בהם ולא להרפות מהם.

אורית סטרוק: האירוע הראשון זה מה שראינו אתמול בלילה, בעצם כל השכונות היהודיות בעוטף העיר העתיקה הותקפו בצורה מאוד קשה והמשטרה לא הייתה שם, לא בכוחות, לא ביכולות ולא בשיטות הפעולה שיכולות לתת מענה לדברים האלה.

אורית סטרוק: זה קרה אתמול ביתר שאת, אבל זה קורה בלילות האחרונים כמעט בכל השכונות פעם בכמה זמן.

אורית סטרוק: למשל נזרקו בקבוקי תבערה על הבית של הרב דב ליאור ועוד מקרים.

אורית סטרוק: אני חושבת באופן כללי, את יודעת את זה מירב כי עשינו גם סיור בעניין הזה ולדעתי צריך לעשות עוד סיור להבין את זה לעומק.

אורית סטרוק: אין שיטת פעולה נכונה של המשטרה ביחס למשימה לאפשר לתושבי השכונות האלה חיים נורמליים בלי להיות מותקפים ותחת אימה כל הזמן.

אורית סטרוק: זו נקודה ראשונה.

אורית סטרוק: הנקודה השנייה זה המעצר המזעזע והברוטאלי של הרב אלישיב הכהן בשבת אחר הצהריים בכניסה או לפני הכניסה משום שלא אפשרו לו להיכנס לרחוב של השוק משער יפו.

אורית סטרוק: אני מכירה את הרב אלישיב הכהן היטב ואת משפחתו, ואין לי שום ספק שהוא לא נקט בגרם אחד של אלימות.

אורית סטרוק: הוא בסך הכל עמד בצד ומחה על כך שמאפשרים לעבור ברחוב הזה לתיירים, מאפשרים לערבים, מאפשרים ליהודים שלא נראים כיהודים בעלי חזות דתית, אבל למי שיש חזות דתית לא מאפשרים לעבור.

אורית סטרוק: הוא מחה על הסלקציה הזאת בקול בלבד, בדיבור בלבד, בלי גרם אחד של עימות.

אורית סטרוק: כתוצאה מכך האדם הזה, האיש היקר הזה שהוא גם רב בישראל וגם קצין במילואים, ספג מכות איומות ונוראיות.

אורית סטרוק: הפילו אותו לרצפה, דפקו את הראש שלו ברצפה ואזקו אותו.

אורית סטרוק: בזמן שהוא אזוק בעטו בו ונתנו לו אגרופים.

אורית סטרוק: לקחו אותו למעצר ולא נתנו לו הבדלה או כוס מים אפילו.

אורית סטרוק: זה לא יאומן הדבר הזה.

אורית סטרוק: בסופו של דבר אני יודעת שהוא שוחרר בהתערבות של מפקד המחוז שכנראה הבין שהייתה טעות, אבל אני חושבת שלא דיי בכך שהוא שוחרר.

אורית סטרוק: ארבעת השוטרים שהחליטו להתעלל בו רק בגלל שהוא דיבר באופן שלא מצא חן בעיניהם, הם צריכים לעוף מהמשטרה.

אורית סטרוק: ככה לא מתנהגים.

אורית סטרוק: המשטרה צריכה לבדוק את עצמה.

אורית סטרוק: מח"ש צריכה לבדוק את העניין הזה בהיבט הפלילי והמשטרה בהיבט המשמעתי.

אורית סטרוק: אי אפשר לעבור לסדר היום על אירוע כל כך מטלטל.

אורית סטרוק: תודה.

מירב בן ארי: תודה רבה.

מירב בן ארי: חבר הכנסת בן גביר, אתה רוצה להתייחס עכשיו?

איתמר בן גביר: כן.

איתמר בן גביר: לפני הכל, ליבנו עם כל השוטרים והלוחמים.

איתמר בן גביר: אנחנו רואים את העבודה.

איתמר בן גביר: את חלק מהקצינים כאן אני ראיתי אתמול בזמן אמת ואין ספק שהעבודה היא עבודת קודש.

איתמר בן גביר: הסיפור הזה של השכר זה בעיניי נושא מזעזע.

איתמר בן גביר: אנחנו מדברים בוועדות לא פעם ולא פעמיים על הנושא הזה, ומשום מה משהו לא זז.

איתמר בן גביר: אני לא תופס את זה.

איתמר בן גביר: באים אליי שוטרים שמספרים לי שהם רוצים לעזוב את המשטרה בגלל התנאים האלה.

איתמר בן גביר: יש עוד סיבות כמו גיבוי וכן הלאה, אבל נושא השכר, שוטרים בהר הבית הם שוטרים שאין להם לא יום, לא לילה, לא חגים ולא שבתות.

איתמר בן גביר: בעיניי זו צריכה להיות משכורת של חברי כנסת.

איתמר בן גביר: לא שחברי כנסת מקבלים כל כך הרבה, אבל זה צריך להיות כמו של חברי כנסת, חד וחלק.

איתמר בן גביר: זה בנושא הזה.

איתמר בן גביר: צריך לומר שיש שאלות ותהיות לגבי התנהלות המשטרה.

איתמר בן גביר: אני אצטרף לתהיות של אורית ואוסיף עוד כמה משלי.

איתמר בן גביר: אני עליתי אתמול להר הבית במאמצים של המשטרה, תחת אבטחה ותחת כוחות.

איתמר בן גביר: בכל זאת עומדים שם פורעים שעומדים כמה מטרים ממני וצועקים לי איטבח אל יהוד.

איתמר בן גביר: יש סיבה שהם לא עצורים?

איתמר בן גביר: יש סיבה שנמצאים איתי כוחות משטרה ולא עוצרים אותם?

איתמר בן גביר: יש סיבה שמהמסגד שם זורקים אבנים ולא מטפלים בזה?

איתמר בן גביר: יש סיבה שאתמול הגיע מספר שיא של יהודים להר הבית, ובסופו של דבר לפחות כמה מאות מהם, ובטח נשמע את נציגי הר הבית בנושא הזה, חוזרים הביתה אחרי שהם עמדו שעות בתור ונסעו לפנות בוקר לטבול במקווה ולהגיע להר, ולמרות זאת הם לא נכנסים.

איתמר בן גביר: יש סיבה שאתמול הזעיקו אותי מהכותל באמצע עצרת נפלאה ומרנינה, אנחנו רוקדים עם הדגלים ופתאום אומרים לי לבוא מהר כי יהודים מותקפים בשמעון הצדיק?

איתמר בן גביר: מסתבר שערבים שם הגיעו עם לומים, אלות ובלוקים, והם לא נעצרים.

איתמר בן גביר: אני לא מבין את ההתנהלות הזאת, זה הפקרות בדם של יהודים, שוטרים וחיילים.

איתמר בן גביר: כשעומד מחבל במסגד וזורק בקבוק תבערה, אבן או זיקוק על שוטר, זה ששוטר לא יכול להיכנס לשם, זה נורא ואיום.

איתמר בן גביר: בסוף זה השוטרים והחיילים שלנו.

איתמר בן גביר: שאף אחד לא יגיד לי שזה הסכמים עם רע"מ או הסכמים כאלה ואחרים, זה לא מעניין בכלל.

איתמר בן גביר: יש חוק במדינת ישראל, אי אפשר לעשות הנחות.

איתמר בן גביר: פוליטיקה זה בצד, הפוליטיקאים יכולים להחליט כל מיני החלטות אבל בסוף התפקיד של המשטרה, פקודת המשטרה גם קובעת את זה מפורשות, זה למנוע עבירות.

איתמר בן גביר: אדוני היועץ המשפטי, אתה נמצא כאן.

איתמר בן גביר: יש סיבה בעולם שעומדים בתוך מסגד וזורקים בקבוק תבערה ולא נעצרים?

איתמר בן גביר: אני לא קולט את זה.

איתמר בן גביר: לכן לצד השבחים ולצד זה שאני - - גברתי יושבת הראש, את בולדוזר, וכשאת מחליטה משהו זה עד הסוף.

איתמר בן גביר: צריך להניע את הסיפור הזה של השכר.

איתמר בן גביר: לא יכול להיות שאנחנו מאבדים את טובי הלוחמים שלנו, טובי הקצינים שלנו וטובי השוטרים שלנו כי אין להם משכורת הגונה ומספיקה.

איתמר בן גביר: מצד שני אני כן מבקש הבהרות.

איתמר בן גביר: אני רוצה להבין איך יכול להיות שאתמול הותקפו יהודים בירושלים ובחלק מהמקרים היו שוטרים במקום שלא עצרו, לא ביצעו מעצרים.

איתמר בן גביר: אני לא מבין את זה ולא מקבל שום תשובה של להכיל ואם אנחנו נעצור עכשיו יכולה להיות עוד התססה.

איתמר בן גביר: זה לא מקובל.

איתמר בן גביר: דבר אחרון, יש אדם בשם מוחמד אבו חומוס, כולכם מכירים אותו.

איתמר בן גביר: אני רואה את האדם הזה כל יום בשמעון הצדיק מקלל שוטרים ומרביץ.

איתמר בן גביר: הוא ישב 11 שנים בכלא, הוא אסיר בטחוני לשעבר.

איתמר בן גביר: האיש הזה מסתובב כל היום בכל מוקדי העימות.

איתמר בן גביר: אגב, הוא הולך עם קביים, הוא לא באמת נכה אבל זה מצטלם טוב שמראים שמפילים אדם עם קביים.

איתמר בן גביר: הוא מקלל שוטרים, תוקף ויוצר עימותים.

איתמר בן גביר: אליי הוא הגיע לא פעם ולא פעמיים ויצר איתי עימותים.

איתמר בן גביר: אני שואל איך יכול להיות שבן אדם כזה, הבנתי שהביאו לו צו הרחקה של בית משפט ובית המשפט ביטל את זה, יש לכם כלים מנהליים.

איתמר בן גביר: יש יהודים שמורחקים מהר הבית בצו מנהלי.

איתמר בן גביר: למה אדם כזה שהוא פרובוקטור, אסיר משוחרר שאני רואה אותו מתעמת עם שוטרים בכל מוקד עימות ומקלל חיילים, למה אחד כזה מסתובב בלי שיתנו לו צו מנהלי?

מירב בן ארי: בסדר גמור, תודה.

מירב בן ארי: אני רוצה לחזור לאבי כדי לסיים את הנקודה של עזיבת השוטרים במחוז ירושלים, שזה בעיקר מבוסס על שכר.

מירב בן ארי: מאיפה מגיעה עזיבת השוטרים?

אבי כהן: מרבית השוטרים עוזבים בגלל שכר ושחיקה.

אבי כהן: אני יכול להעיד על היחידה שלי ועל עצמי - - חודש הרמדאן שהיה בתוכו את חג הפסח, ביחד עם כל שוטרי מחוז ירושלים שהיו בחוויה, היינו ברצף בעבודה.

אבי כהן: את ליל הסדר עשינו בעבודה, את החגים עשינו בעבודה.

אבי כהן: בסוף זה משליך גם על הבית ועל ההתמודדות של שוטרים צעירים עם הבית, עם היכולת שלהם לעמוד על מול בת זוג או בן זוג.

אבי כהן: בסוף זה מגיע להחלטה של פנינו לאן, והדור הצעיר מקבל את ההחלטה בלי עכבות.

אבי כהן: הוא מסתכל ימינה ושמאלה, רואה מה יש בשוק העבודה ומעדיף לפעמים לרדת בשכר אבל לתת לעצמו הרבה יותר חופש, ולפעמים גם לשפר את השכר ותנאי ההעסקה.

אבי כהן: הם לא מתביישים והם עושים את זה בעשירית השנייה.

מירב בן ארי: איך אתם תוקפים את האירוע הזה?

מירב בן ארי: יש לכם בעיה של עזיבת שוטרים.

מירב בן ארי: מה עושים?

מירב בן ארי: הרי כבר הכשרת, הוא עבר תקופה.

אבי כהן: אני חושב שהמשטרה ומפקד המחוז דרך המפכ"ל עושים הרבה מאוד דברים כדי לשמר את כוח האדם שנמצא.

אבי כהן: אנחנו מאוד מאמינים בנגיעה האישית של מפקד בשוטרים שלו, לא משנה מה דרגתו של המפקד ולא משנה איפה נמצא השוטר.

אבי כהן: אנחנו עושים הכל כדי לסגור מעגל עם אותו שוטר.

אבי כהן: אנחנו מסתכלים על השוטר כחבילה, על הבית, בת הזוג, בן הזוג, הילדים.

אבי כהן: המפכ"ל הכריז על שנת השוטר בה יש המון מענקים שנועדו לשמר את כוח האדם במשטרה.

אבי כהן: אני אומר שוב, גם המענקים עליהם המפכ"ל הכריז מתוך חתימת חוזה עם משרד האוצר, בסוף זו שמיכה קצרה שנותנת - - אני מקווה שהיא תיתן לשוטרי מחוז ירושלים, אבל רק תמהיל קטן מתוך שוטרי המחוז יזכו לקבל מענק שימור.

אבי כהן: האחרים יסתכלו עליהם בעיניים נוגות ולא יקבלו את הדבר הזה.

איתמר בן גביר: כמה שוטר בהר הבית מרוויח?

איתמר בן גביר: שוטר שנמצא 4-5 שנים.

מירב בן ארי: על הפנים.

אבי כהן: גרוע.

איתמר בן גביר: כמה?

אבי כהן: בסביבות 8,000 שקלים אולי.

איתמר בן גביר: טירוף.

אבי כהן: כשהוא עובד בסדר גודל של 11-12 שעות ביום.

אבי כהן: לא כולם אוהבים אותו בעבודה ולא כולם מברכים אותו בעבודה.

אבי כהן: בסופו של דבר כמות הלחצים שמופעלת על השוטר כשהוא חוזר הביתה, כמות העבודה שהוא צריך לעשות בנוסף לעבודה שלו במשטרה - - יש דבר שנקרא עבודה בשכר שמותר לשוטרים לקחת ולעבוד במסגרת משטרתית, אבל זה שעות שהוא לא נמצא בבית.

מירב בן ארי: אין לשוטרים הסתדרות ואין יפה בן דוד, אין וועדים.

איתמר בן גביר: אז אנחנו נהיה ההסתדרות שלהם.

מירב בן ארי: בשביל זה אני מעלה את זה כל הזמן.

מירב בן ארי: אני יכולה להגיד לך שעכשיו יש מענק שיקבלו, אבל מה שאנחנו צריכים לעשות לתקציב 2023 שאני מניחה שאתה לא רוצה שיהיה אבל אני כן רוצה מאוד שיהיה, זה חד משמעית.

מירב בן ארי: כל הזמן מדברים על מורים וזה חשוב, אני לא מזלזלת בזה, אבל לשוטרים אין וועד ואין מי שיצעק או יפגין.

מירב בן ארי: היום אמרו לי שהגן של הבת שלי נסגר ב-15:30 כי כולם הולכים להפגין וכל מה שחשבתי לעצמי זה שאין מי - - -

איתמר בן גביר: הם לא יכולים ללכת ב-15:00.

מירב בן ארי: ישר חשבתי מי יפגין בשביל השוטרים.

מירב בן ארי: שכר השוטר בהר הבית הטריד אותי כי כשדיברתי אתו הבנתי שהשעות בהן הוא עובד והציוד שהוא סוחב - - אתה יודע, הם חייבים לעמוד, הם לא יושבים.

מירב בן ארי: גם השוטר בתחנת המשטרה בטמרה, תל אביב או לוד, בסוף הוא בן 32 או 34 ומביא הביתה 7,000 שקלים, זה לא הגיוני.

מירב בן ארי: לכן יש לנו עזיבה.

מירב בן ארי: נכון, יש גם חוסר גיבוי, גם זה ברור לי.

מירב בן ארי: אבל רוב העזיבה במשטרה היא על סחר ועל תנאים.

מירב בן ארי: אם אתה פוגש אופנוען, שוטר במחוז תל אביב, פגשתי אותם בכיכר דיזנגוף והוא דרוזי שגר בצפון ומשרת כשוטר אופנוען בתחנת לב תל אביב.

מירב בן ארי: הוא אמר לי שאפילו את הנסיעות לא משלמים לו.

מירב בן ארי: מדובר בנסיעות לעבודה.

מירב בן ארי: שלא נדבר על זה שהוא גר עם עוד שניים באיזו אכסנייה.

איתמר בן גביר: יש שוטרים בהר הבית בירושלים שגרים בצפון.

איתמר בן גביר: הם באים ביום ראשון וחוזרים ביום חמישי כי זה לא משתלם להם.

איתמר בן גביר: הם משאירים את האישה והילדים בבית בצפון.

מירב בן ארי: זה מאוד מטריד אותי.

מירב בן ארי: אני אמרתי שלא יהיה תקציב בלי העלאת שכר השוטרים, לא במענקים שאני יודעת שנותנים.

מירב בן ארי: צריך לתת קרדיט, הם הולכים לקבל מענקים, כל שוטרי הר הבית יקבלו מענק משמעותי על 2022.

איתמר בן גביר: אבל מענק זה פלסטר.

מירב בן ארי: אתה לא צריך לשכנע אותי.

איתמר בן גביר: אני יודע שאת על זה.

מירב בן ארי: אמרתי בפירוש שלא יהיה תקציב בלי העלאת שכר השוטרים.

מירב בן ארי: אגב, כשזה נוגע לדרגה בכירה, זה יחסית בסדר.

מירב בן ארי: בהתחלה אתה עוד צעיר - - -

איתמר בן גביר: יותר מפקד, נכון?

איתמר בן גביר: רב פקד כבר מקבל, זה הסיפור שלא רצנו למנות רב פקדים.

אבי כהן: גם רבי פקדים.

אבי כהן: אני אומר שוב, כשאני עושה השוואה ומסתכל ימינה ושמאלה למערכות ביטחון שונות או למשק בכלל, גם רב פקד, מפקד הר הבית לדוגמה, הוא ישן בהר הבית ובכותל.

איתמר בן גביר: 15,000-16,000.

אבי כהן: הם היו מברכים על 15,000-16,000.

מירב בן ארי: אנחנו לוקחים את זה, אני אישית אמרתי שזאת המשימה שלי.

מירב בן ארי: אני בכל מקרה יכולה להגיד לך שאני אשב עם השר לביטחון פנים בשבוע הבא וזה העניין.

מירב בן ארי: אני יודעת שבסוף אין מי שיצעק את הצעקה כי אתם גוף בטחוני ואתם לא יכולים לעשות את הדברים האלה.

מירב בן ארי: בשביל זה אנחנו כאן.

מירב בן ארי: אני רוצה התייחסות של מג"ב מבחינת הפריסה שלכם וההתמודדות שלכם גם אתמול אבל בכלל.

מירב בן ארי: חשוב לתת את הקרדיט גם על העבודה שאתם עושים בעיר העתיקה ובכלל בירושלים ובעוטף ירושלים.

מירב בן ארי: יש לנו סיפור גם שם.

יאיר גולן: אלי גוזלן, קצין אח"מ.

מירב בן ארי: תתקרב מעט למיקרופון.

יאיר גולן: אלי גוזלן, קציר אח"מ מג"ב.

יאיר גולן: קודם כל ברכות על הברכות ועל עצם קיום הכינוס הזה.

יאיר גולן: אני נוהג לומר שיש בירושלים ייחודיות תרתי משמע.

יאיר גולן: הייחודיות של ירושלים, בשונה משאר הגזרות, זה חיבור של כמה מאפיינים שיכולים להימצא בגזרות אחרות בארץ, אבל בירושלים הם מופיעים כולם יחד.

יאיר גולן: זה הרגישות, האירועים הנפיצים, האתרים המיוחדים לכולם והמתח שנמצא שם באוויר כל הזמן.

יאיר גולן: שוטר יכול לעבוד בכל מקום בארץ ולהיות בדריכות, אבל הדריכות והמתח בירושלים שונה לחלוטין משאר המקומות בארץ.

יאיר גולן: משמר הגבול פרוס למעשה בירושלים בשני אופנים.

יאיר גולן: האופן הראשון הוא בעוטף, קרוב ל-900 לוחמי משמר הגבול בעוטף מחזיקים כ-24 מעברים וגדר של כ-500 ק"מ.

יאיר גולן: יש עשרות אלפים שנכנסים מידי יום לארץ ומפוקחים על ידי לוחמי משמר הגבול, בטח ובטח בעומסים של הרמדאן כשיש תנועה אדירה.

יאיר גולן: מתוך 24 מעברים 16 הם מעברים עם כלי רכב, שזה כמובן בידוק אחר ונוסף.

יאיר גולן: 1300 לוחמי משמר הגבול פרוסים בירושלים, בדגש על העיר העתיקה והכפרים שסמוכים לה.

יאיר גולן: נכון להיום אנחנו הקמנו גדוד בעיר העתיקה, מה שהיה פלוגה - - -

מירב בן ארי: מה זה הקמתם?

מירב בן ארי: זה גדוד חדש?

יאיר גולן: תוגברו הכוחות בעיר העתיקה בפלוגה נוספת.

מירב בן ארי: ממתי זה?

יאיר גולן: בשלושת החודשים האחרונים, זה ממש חדש.

מירב בן ארי: זאת אומרת שלא היה גדוד?

יאיר גולן: הייתה פלוגה גדולה ומוגדרת.

יאיר גולן: נכון להיום יש שם כבר גדוד עם שתי פלוגות.

יאיר גולן: למעשה הצורך המבצעי ברור לנו לחלוטין.

מירב בן ארי: דווקא למג"ב יש היענות מאוד גבוהה בגיוס, לא?

יאיר גולן: כן.

יאיר גולן: אני יכול לומר שמג"ב סובלים מאותה מצוקה, אבל במג"ב אנחנו מצליחים לגייס משום שיש לנו מקורות ופוטנציאל טוב יותר, אם ניתן להגדיר זאת כך.

יאיר גולן: למעשה במג"ב יש את השירות הסדיר, ומרבית השירות הסדיר מגויס לקבע.

יאיר גולן: למעשה זה שוטרים, לוחמים שעשו את השירות הסדיר שלהם שלוש שנים ואנחנו מצליחים לגייס אותם לקבע.

מירב בן ארי: אז מי שבקבע במג"ב, השכר שלו הוא כמו קצין בקבע?

יאיר גולן: השכר הוא זהה.

מירב בן ארי: כמו בצבא?

יאיר גולן: זה כמו במשטרה, זה שכרר זהה ללא הבדל.

יאיר גולן: ההבדל היחיד זה שהוא עסק שלוש שנים בתפקיד מסוים - - -

מירב בן ארי: היה לוחם בגולני ואז חתם ונהיה סרן, נניח 6-7 שנים.

מירב בן ארי: מה הוא נהיה במג"ב?

יאיר גולן: פקד.

מירב בן ארי: והשכר שלו הוא כמו של הקצין החייל?

יאיר גולן: לא, השכר שלו יהיה יותר גבוה, אבל זה לא משמעותי.

מירב בן ארי: יותר גבוה במג"ב?

יאיר גולן: לא, השכר של קצין במג"ב וקצין במשטרה הוא אותו שכר.

מירב בן ארי: אבל קצין במג"ב ו - - -

יאיר גולן: השכר שלו יהיה נמוך יותר מאשר בצבא, לעניות דעתי.

יאיר גולן: אני לא בקיא בכל הפרטים הקטנים.

יאיר גולן: אני יכול לומר שיש ניסיון לעשות השוואת תנאים בין שוטרי הקבע במשמר הגבול לבין שוטרי הקבע בצבא.

יאיר גולן: למעשה היתרון, הפוטנציאל של גיוס מסדיר לקבע, הוא יותר משמעותי במג"ב, מן הסתם.

מירב בן ארי: אנחנו נעשה את עבודת המחקר הזאת.

מירב בן ארי: זה מטריד אותי.

מירב בן ארי: אותו אזרח או מישהי שרוצה להיות שוטרת, אם אתה משרת במג"ב ולאחר מכן החלטת לחתום קבע והשכר שלך בצבא קופץ, ואנחנו מברכים על זה, אבל אתה - - בקיצור, תן לי.

מירב בן ארי: אנחנו נעשה על זה עבודה.

מירב בן ארי: אני מציעה למנהלת הוועדה שניקח את זה לממ"מ ונבין את הפערים האמיתיים.

מירב בן ארי: אני חושבת שיש לנו פערים גדולים.

מירב בן ארי: אני מבינה את הרצון וההתלהבות של חיילים סדירים להתגייס למג"ב, שזה דבר מדהים.

מירב בן ארי: אני יודעת שאתם מובילים בגיוס בבקו"ם.

מירב בן ארי: אנחנו רוצים שאם כבר הכשרנו אותו והפכנו אותו ללוחם טוב, שהוא לא יעזוב בגיל 28-30 כי הוא התחתן ויש לו שני ילדים בבית.

מירב בן ארי: בסדר שהוא עובד קשה, גם קצין בצנחנים, בנח"ל או בחיל האוויר עובד קשה, אבל לפחות יש שכר בצד העבודה הקשה.

מירב בן ארי: אנחנו נעשה על זה עבודה.

מירב בן ארי: מעבר לעניין הזה, ההתמודדות של השוטרים והשוטרות, הם מראש מגיעים מגויסים לגדוד של ירושלים?

יאיר גולן: לא, הם קודם כל עוברים את ההכשרה, כולם עוברים את אותה הכשרה וטירונות.

מירב בן ארי: הם מקבלים הכשרה ספציפית על העיר?

יאיר גולן: בהחלט.

יאיר גולן: כל לוחם שמגיע לגזרה מוצמד לתיק חניכה ולחונך.

יאיר גולן: אם הם מגיעים לעיר העתיקה, יש להם חונך עם תיק חניכה שעובר משהו כמו חודש ימים היכרות עם הגזרה והמאפיינים שלה.

יאיר גולן: זו הסיבה שאני פתחתי ואמרתי שהמאפיינים של ירושלים הם ייחודיים.

יאיר גולן: חייבת להיות דיפרנציאציה בין המקומות בארץ, בין מקומות השירות בארץ, בדומה לצה"ל.

יאיר גולן: אם משרתים בשטחים יש תוספת סיכון.

מירב בן ארי: אין את זה.

מירב בן ארי: אתה יודע, איתמר, שוטר במקום הכי מסוכן בעיר העתיקה ושוטר במעלה אדומים שמקבל רמה א' בשכר, למרות שהוא יכול להיות במקום שאין בו שום סכנה.

מירב בן ארי: שוטר בעיר העתיקה מקבל - - בקיצור, קטסטרופה.

מירב בן ארי: כל פעם אני מוצאת עוד בעיה אחרת.

דוד דהן: בכמה אחוזים היו רוצים שיעלו?

מירב בן ארי: זה העניין שיש לך שוטר בתחנת משטרה במעלה אדומים שמקבל יותר משוטר בעיר העתיקה.

דוד דהן: כמה הם היו רוצים להעלות באחוזים בהר הבית?

איתמר בן גביר: אם זה יהיה 8,000 או 9,000 שקלים?

מירב בן ארי: לא משנה.

מירב בן ארי: אנחנו צריכים לעשות עבודת מחקר ולהבין כמה הפערים גדולים.

מירב בן ארי: עוד משהו על מג"ב?

יאיר גולן: אני יכול לומר שהייחודיות של ירושלים באה לידי ביטוי בתחושת השליחות של השוטרים והלוחמים.

יאיר גולן: ידידי אבי, מפקד הימ"ר, לא סתם אמר את השכפ"ץ והמגן האחרון שהשוטר חש כשהוא נמצא בעיר העתיקה ומתנפצים כלפיו האירועים.

יאיר גולן: נכון שאנחנו אומרים את זה בכאב, אבל עדיף כך, שיתנפצו האירועים כלפינו ולא כלפי אזרחים, כי כך צריך להיות.

יאיר גולן: אני חושב שאם אנחנו מדברים על הייחודיות של ירושלים, אז הם חייבים לקבל את השינוי הזה.

מירב בן ארי: אבי, אתה רוצה להגיד משהו לגבי הסיפור עם הר הבית?

מירב בן ארי: הבנתי שהרב היום בחקירה, אז אל תתייחס לזה, אלא אם יש לכם משהו כללי לומר.

מירב בן ארי: אני יודעת שהוא בחקירה, דיברתי אתו אתמול בלילה.

מירב בן ארי: יש לכם משהו להוסיף בנושא הר הבית, גם לאור ההתייחסות של חבר הכנסת בן גביר?

אבי כהן: לשמחתי אני משרת בירושלים 31 שנים.

אבי כהן: הייתי מפקד תחנה בכמה תחנות, בכמה נקודות בירושלים.

אבי כהן: הייתי סגן מפקד מרחב העיר העתיקה ועכשיו אני מפקד הימ"ר.

אבי כהן: כל החלטה שאנחנו מקבלים, החלטה שהמפקדים מקבלים ומניעים את השוטרים, אנחנו משתדלים לעשות את זה בצורה מושכלת כי אנחנו יודעים שלכל החלטה שלנו יש גלי הדף כאלה ואחרים.

אבי כהן: תמיד אנחנו נמצאים במערכת של איזונים ועושים הערכת מצב.

אבי כהן: אני יכול להבטיח כמעט במאת האחוזים, אני מסתכל על איתמר ואני מכיר, אנחנו יודעים ומשתדלים לסגור מעגל עם כל מי שעובר על החוק.

מירב בן ארי: היום גם ראיתי שפורסם - - -

אבי כהן: לגבי המעצר, לדוגמה - - -

מירב בן ארי: זה המעצר שביצעתם היום, זה אירוע מלפני שלושה שבועות.

אבי כהן: ביצענו היום בבוקר מעצר על אירוע שהיה אתמול בלילה.

אבי כהן: בשבוע שעבר ביצענו מעצרים על אירועים שהיו בשבוע שעבר.

אבי כהן: היום בבוקר סיימתי ישיבת בוקר ונתתי כמה הנחיות לפקודים שלי שמהם אנחנו מתגלגלים קדימה.

אבי כהן: אנחנו יודעים לגעת באותם אנשים שיכול להיות - - -

איתמר בן גביר: אבי, אני מאוד מכבד ומעריך, אבל אני רואה מול העיניים שלי את אדון אבו חומוס.

איתמר בן גביר: בסדר, אולי לא עוצרים אותו פעם אחת כי יש התקהלות סביבו ולא רוצים להגביר את הלהבות.

איתמר בן גביר: אני לא מסכים עם התפיסה, אבל יכול להבין את הראש.

איתמר בן גביר: אדם שבא פעמיים בשבוע, תבדקו את זה.

איתמר בן גביר: לצערי יכול להיות שאם זה היה תיק ימ"ר זה היה נפתר.

אבי כהן: אם היית נותן לי להשלים את המשפט.

מירב בן ארי: הוא לא דיבר בכלל.

אבי כהן: אני כקצין משטרה יכול לעשות את כל מה שהחוק נתן לי.

אבי כהן: מה שהחוק לא מאפשר לי, יש לי קושי.

אבי כהן: אם פעם אחר פעם בתי משפט לא מכירים במסוכנות של הדברים או לא מכירים במשקל הראיות, יש לי שם בעיה.

אבי כהן: אני מרים את הכפפה - - -

איתמר בן גביר: בן אדם מרביץ לשוטרים מול העיניים שלי.

איתמר בן גביר: אליי הוא לא מתקרב, הוא לא מרביץ לי, אני רואה אותו מרביץ לשוטרים.

אבי כהן: איתמר, בסוף דיברנו על כלים.

אבי כהן: גם חברת הכנסת נגעה בכלים שאנחנו צריכים, כלים מנהליים.

אבי כהן: אתה אמרת אותם הרגע.

אבי כהן: אם למפקד המחוז הייתה סמכות לדוגמה, או לנו כמשטרה, לקבל כלים מנהליים כמו שיש, אין לי.

אבי כהן: הכלים שלי באים לידי ביטוי בהרחקה.

אבי כהן: אני מכיר את ג'ורג' מלפנים ומאחור.

אבי כהן: אם היה למפקד המחוז לדוגמה כלי כמו זה, כמו 4א, שאני יכול להרחיק או למנוע כניסה לא רק להר הבית אלא מגבולות ירושלים או שכונות מסוימות, אמן והיה לי, היינו משתמשים בזה.

איתמר בן גביר: הוא גר בעיסאוויה, הוא לא גר בירושלים.

איתמר בן גביר: זה פשוט מדהים.

אבי כהן: בגלל זה אני אומר את הדברים.

אבי כהן: אם היו לנו את הכלים המנהליים להתמודד, לפעמים לא הכל מבשיל לראיות.

אבי כהן: יכול להיות שדברים יישארו במישור המודיעיני.

אבי כהן: אם היו לנו את הכלים המנהליים לטפל בדברים האלה, אני בטוח שהיינו מצליחים לגעת ולטפל בהרבה יותר אנשים.

אבי כהן: לפעמים משקל הראיות, המסוכנות שבית משפט או הפרשנות שהוא נותן, ליבי ליבי.

אבי כהן: אנחנו עושים הכל.

איתמר בן גביר: יכול להיות שהימ"ר צריך להתעסק עם זה ולא תחנת - - אני מאוד מעריך את שוטרי התחנה שם.

איתמר בן גביר: איך אמר לי טל יושביוב?

איתמר בן גביר: ברגע שהציתו לו פעם אחר פעם, לא פענחו את זה, הימ"ר והשב"כ נכנסו לעניין אז זה מתנהל אחרת.

איתמר בן גביר: יכול להיות שיש תיקים שהימ"ר צריך להתעסק איתם.

איתמר בן גביר: קחו את הכפפה.

איתמר בן גביר: אני אומר לכם, הוא לא נוגע בי, אבל כל פעם אני רואה אותו עם הקביים שלו מרביץ לשוטרים וללוחמי מג"ב.

איתמר בן גביר: זה בלתי נתפס.

ג'ורג' קיוורקיאן: אמרנו באופן כללי, לא התייחסנו למקרה ספציפי כזה או אחר.

ג'ורג' קיוורקיאן: אנחנו פועלים לפי מסגרת החוק, אנחנו כפופים לחוק.

ג'ורג' קיוורקיאן: מה שצריך לעשות ואפשר לעשות אנחנו עושים ואף מעבר לזה.

איתמר בן גביר: בעזרת השם.

מירב בן ארי: ניתן עוד סבב של התייחסויות.

מירב בן ארי: הרב שמשון, אתה רוצה להתייחס?

שמשון אלבוים: אני מצטרף לברכות על קיום הדיון.

שמשון אלבוים: פיקוד מחוז ירושלים, כפי שאני מכיר אותו כבר שבע שנים בעבודה משותפת והדוקה, אני חושב שזו אחת הגזרות - - אולי הגזרה של המחוז.

שמשון אלבוים: אני לא מדבר על כל הנושאים ששאלו פה ולא צריך לחזור עליהם, על הקרדיט לכל שוטר בפני עצמו.

שמשון אלבוים: האנשים האלה עומדים על הרגליים שעות, אני לא מסוגל לעשות את זה שעה.

שמשון אלבוים: הם עושים את זה ונותנים את הנשמה.

שמשון אלבוים: הנקודה העיקרית היא שאנחנו צריכים לזכור שירושלים היא מקום שיש אנשים שמנסים להיפטר מאיתנו בה.

שמשון אלבוים: אם המשטרה בכל מקום צריכה להתעסק עם פשיעה, פה המשטרה מתעסקת עם - - אני לא אגזים אם אומר שעם האויב.

שמשון אלבוים: בסופו של דבר, ברור שפה זה מדרגה אחרת.

שמשון אלבוים: אני לא יודע אם היועצים המשפטיים מתייחסים לזה ככה.

שמשון אלבוים: אני כן רוצה לומר, אם אנחנו נמצאים פה בערב יום ירושלים בדיון שקשור ליום ירושלים, אני רק אומר את הפסוק: תדבק לשוני לחיכי אם לא אזכרכי, אם לא אעלה את ירושלים על ראש שמחתי.

שמשון אלבוים: זה פסוק מוכר.

שמשון אלבוים: אחת הנקודות העיקריות כשמדברים על ירושלים, כמו שפסוק אומר, לראות את החלק החיובי שקורה בירושלים.

שמשון אלבוים: אנחנו כל כך הרבה עסוקים בלחזור על מה שצריך תיקון, אבל צריך להסתכל גם על החלק החיובי.

שמשון אלבוים: את אבי אני מכיר עוד מהתקופה בה הוא היה מפקד מרחב.

שמשון אלבוים: אני זוכר אותו הולך פצוע ומגובס ביד.

שמשון אלבוים: שוטר שמגיע להר הבית מגיע לזירת קרב בסופו של דבר.

שמשון אלבוים: למה זה ככה?

שמשון אלבוים: קטונתי מלדעת.

שמשון אלבוים: הסיפור שאיתמר תיאר קודם, כשאתה עולה להר הבית ומסביבך יש מתפרעים ומתפרעות שהופכים את כל העלייה למנגינה רעה, זה דבר שלא אמור לקרות.

שמשון אלבוים: ברוך השם נפטרנו מזה במשך כל ימות השנה, זה משהו שהיה קורה לפני שבע שנים כל יום.

שמשון אלבוים: יהודי שהיה עולה להר הבית היה מתקבל במנגינה רעה כזאת והיום אנחנו רואים את זה רק בחגים.

שמשון אלבוים: היה צריך לקרות דבר הפוך, בחגים היה צריך להיות יותר רגוע ליהודים, לא יותר קשה.

שמשון אלבוים: בטח בגלל שזה חג ובטח בגלל שמגיעים הרבה יהודים.

שמשון אלבוים: בימים כאלה ההיערכות מוגברת וגדולה, אנחנו רואים את זה מול העיניים, רואים את זה על השוטרים שלא ישנים שבועות שלמים ולא רואים את הבית.

שמשון אלבוים: בסופו של דבר, האזרח הפשוט שמגיע להר הבית בוחן את מה שהוא מקבל וזה קשה לו.

שמשון אלבוים: הגעתי ביום חג להר הבית, טבלנו ועשינו את כל ההכנות.

שמשון אלבוים: אצל נשים יש הכנות יותר גדולות מאשר רק לטבול.

שמשון אלבוים: אנשים מקריבים מעצמם לא מעט בשביל לעלות להר הבית.

שמשון אלבוים: האכזבה להגיע לשם ולא לעלות, זה בכלל נורא ואיום, אבל גם אם עולים זו צריכה להיות עלייה חגיגית ושמחה.

שמשון אלבוים: אני לא יכול לגעת בכל הנקודות הביטחוניות שרובן נסתרות מעינינו וקשורות למשטרה ולדרג המדיני והבטחוני-מודיעיני, אבל יש נקודה אחת שאני חושב שכדאי להעלות אותה פה.

שמשון אלבוים: אני חושב שהגיע הזמן להפסיק עם האיסור ההזוי והמטופש שאוסר על יהודים להתפלל להר הבית.

שמשון אלבוים: אני יודע שזה לא איסור, זה לא קשור למשטרה, היא רק אוכפת את הנקודה הזאת.

שמשון אלבוים: האיסור הזה לא היה נכון גם בימים - - -

מירב בן ארי: זה לא רלוונטי.

מירב בן ארי: אני מבינה שיש הרבה תסכולים בירושלים, אבל זה לא רלוונטי כרגע.

שמשון אלבוים: אני אסביר למה זה רלוונטי מבחינת המשטרה.

מירב בן ארי: ממש בדקה כי אני רוצה שנתקדם.

שמשון אלבוים: גם בתקופות האלה זה היה פשע מוסרי של ממש, אבל כיום כשאלפים ורבבות מבקשים זאת, האיסור הזה הוא בלתי חוקי וחייב לעבור מן העולם.

שמשון אלבוים: טוב עשו שלושת מפקדי המשטרה האחרונים, מפקדי המחוז, שדיי ביטלו את האיסור הזה.

שמשון אלבוים: היום יהודים הרבה פחות נרדפים בהר הבית.

שמשון אלבוים: בצעדים מדורגים המשטרה הצליחה להעביר את זה למקום אחר.

שמשון אלבוים: היום יהודים יכולים לעלות להר הבית ולהתייחד עם בורא עולם בלי שאף אחד יתקוף אותם.

איתמר בן גביר: עדיין רחוק ממה שצריך להיות, שלא תהיה אי הבנה.

מירב בן ארי: אנחנו לא דנים עכשיו בסוגיות הדתיות.

שמשון אלבוים: אני נוגע רק בנקודה הזאת.

שמשון אלבוים: מגיעה תודה רבה לראש הממשלה הקודם והנוכחי שלא לקחו את זה אחורה.

מירב בן ארי: הקודם לקח את זה אחורה, הנוכחי לא.

שמשון אלבוים: אני מגיע לנקודה המשטרתית בסיפור.

שמשון אלבוים: ברור שעם הסרת המשימה ההזויה הזאת של לאכוף את איסור התפילה בהר הבית מהמשטרה, היא תתפנה למערך אבטחה שונה לגמרי שיקל על המשטרה והיהודים את השהייה בהר הבית אחד ליד השני.

שמשון אלבוים: המשטרה תתפנה למשימה העיקרית.

שמשון אלבוים: הנרמול של תפילת היהודים נע מגורמים אנרכיסטים כאלה ואחרים, לצרוח שם כל מיני תפילות כדי לשים אצבע למישהו בעין.

שמשון אלבוים: בטווח הבינוני והארוך זה גם יחסוך למדינה ולמשטרה המון כאב ראש וכותרות מתסיסות.

שמשון אלבוים: יש דברים שאם אנחנו נשבור את הקרח ואת תקרת הזכוכית הזאת, אז אולי אנחנו נשלם עליה מחיר בטווח הקצר מאוד, אבל בטווח הבינוני והארוך המשטרה תתפנה לעסוק בביטחון במקום להיות עסוקה בלרדוף אחרי אזרחים על דברים שמבחינת החוק והמשטרה הם כשרים למהדרין ומותר לעשות אותם.

שמשון אלבוים: המשטרה תתפנה לעסוק - - יהודים יוכלו לעלות בכמויות גדולות מכיוון שלא תצטרכו לאכוף את איסור התפילה.

שמשון אלבוים: המשטרה תהיה עסוקה רק בביטחון ויהיה לה הרבה יותר קל להעלות את היהודים בכמויות גדולות ובנינוחות.

שמשון אלבוים: היא לא תצטרך להתעסק בדברים שהיום לוקחים לה הרבה מהקשב בהר הבית וגורמים ליהודים לעלות בקבוצות קטנות, אכיפות בחלק הפנימי של היהודים, מה שקורה בפנים בתוך הקבוצות.

איתמר בן גביר: אגב, עניין הכמות שעלו, התור שהיה שם והעובדה שלא אפשרו לכל האנשים לעלות, זו בעיה.

איתמר בן גביר: הגיעו אנשים מרחוק, אני לא כל כך מבין את זה.

איתמר בן גביר: באו אנשים וב-10:43 כבר עצרו את זה למרות שזה עד 11:00.

איתמר בן גביר: למה לא לאפשר לכל האנשים לעלות?

איתמר בן גביר: זה יוצר מתח ותסכול של אנשים, זה יוצר בלגן.

איתמר בן גביר: אני לא מבין למה אי אפשר להאריך את זה, אבל אם עד 11:00 עולים, שלפחות עד 10:59 יאפשרו לעלות.

איתמר בן גביר: שיתנו לאנשים למצות.

איתמר בן גביר: אנשים הגיעו מרחוק, מחיפה, קריות, דרום.

שמשון אלבוים: יהודי שהגיע מרמת הגולן יצא ב-4:00 וחזר הביתה בלי לעלות.

איתמר בן גביר: גברתי יושבת הראש, היינו רוצים את הקשב שלך בנושא הזה כי זה חשוב.

איתמר בן גביר: אנחנו יודעים שגברתי מנסה לבדוק את העניין של המשכורות וזה חשוב מאוד, אבל גם העניין שיהודי מגיע מרמת הגולן.

איתמר בן גביר: דיברנו על זה בוועדה הקודמת, את זוכרת?

מירב בן ארי: הקשבתי.

איתמר בן גביר: אוקי, את יכולה לעשות כמה דברים בו זמנית.

איתמר בן גביר: ב-10:43 סגרו את ההר כאשר פרסמו עד 11:00.

איתמר בן גביר: נשארו 500 יהודים בחוץ.

מירב בן ארי: פרסמו עד 10:30, לא?

איתמר בן גביר: לא, 11:00.

מירב בן ארי: אז עשיתם באמצע?

מירב בן ארי: אני יודעת שזה עד 10:30.

קריאה: בקיץ זה עד 11:00.

שמשון אלבוים: ייאמר לשבחה של המשטרה שגם בנקודה הזאת זה הפך להיות 11:00 גם בקיץ וגם בחורף.

איתמר בן גביר: אבל למה השאירו אנשים בחוץ?

מירב בן ארי: אבי, למה סגרו ב-10:45?

אבי כהן: אני שמח על מה שחבר הכנסת איתמר אמר לגבי כניסת יהודים דרך פשפש.

אבי כהן: זה לא רק יהודים, זה גם תיירים.

אבי כהן: בסופו של דבר זה הפנים של מדינת ישראל.

אבי כהן: באים לשם אלפי יהודים ותיירים, זה מקום מתייר.

אבי כהן: בסופו של דבר הם נכנסים ועושים להם בידוק.

אבי כהן: כשאני משווה את זה למקומות בהם מטיילים בעולם, למוזאונים או למקומות אחרים - - -

מירב בן ארי: אני הייתי שם, ראיתי.

אבי כהן: זאת אחת הבעיות היותר קרדינליות שהשוטרים מתמודדים איתן.

אבי כהן: גם שם בסופו של דבר הבידוק שהם עושים נשען על היכולות של השוטרים והמאבטחים על יכולת התשאול.

אבי כהן: לגבי האירוע הספציפי, בסביבות 10:45 התפתח איזשהו אירוע עם קבוצה של מבקרים בהר הבית, הייתה שם התלהמות.

אבי כהן: ביצענו הערכת מצב קצרה ועד שלא הצלחנו להוציא את הקבוצה מחוץ להר לא יכולנו להכניס אחרים.

איתמר בן גביר: זה עונש קולקטיבי?

אבי כהן: חס וחלילה.

איתמר בן גביר: מערבים לדוגמה לא מונעים להיכנס גם כשהם מתפרעים.

מירב בן ארי: כל ההתנהלות שם לא דומה בכלל למה שקורה אצלנו.

איתמר בן גביר: בעייתי מאוד.

מירב בן ארי: אני רוצה לתת עוד התייחסויות לשניים שביקשו.

מירב בן ארי: משרד המשפטים, רצית להתייחס?

שגיב עוזרי: שמי שגיב עוזרי, אני עורך דין פלילי בפרקליטות מחוז ירושלים.

שגיב עוזרי: אני כבר עשרים שנים בפרקליטות והייתי גם בפרקליטות מחוז תל אביב שנים ארוכות.

שגיב עוזרי: רציתי להתייחס לנקודה שראש הימ"ר דיבר עליה של מחסור ב-300 שוטרים ואיפה זה פוגש אותנו.

שגיב עוזרי: אנחנו רואים שהמשטרה פרוסה עד הקצה והחוסרים האלה בכל מחוז הם בעייתיים.

שגיב עוזרי: הם בעייתיים שבעתיים במחוז ירושלים, ועוד יותר בתקופות מתוחות.

שגיב עוזרי: אנחנו פוגשים את זה בתיקי החקירה.

שגיב עוזרי: המשטרה עושה ככל שהיא יכולה עם החוקרים המצוינים כדי להביא תיקי חקירה טובים ככל הניתן.

שגיב עוזרי: כשיש צורך לנהל תיקי חקירה מורכבים או לבצע השלמות חקירה מהירות ואיכותיות, המחסור הזה פוגע גם בזה.

שגיב עוזרי: בסופו של דבר, לעיתים זה מפריע או פוגם ביכולת להגיש כתבי אישום כפי שהיינו רוצים ובזמן מהיר יותר.

שגיב עוזרי: שוב, זה נובע בחלק גדול מהמקרים ממחסור בכוח אדם.

שגיב עוזרי: שוטרים נלקחים תוך כדי חקירות לאיוש במקומות מסוימים או אירועים מסוימים.

שגיב עוזרי: אנחנו נתקלים בזה על בסיס יום יומי ולכן הצורך לאייש את השורות כמה שיותר מהר ולשמר כוח אדם איכותי במשטרה לאורך שנים ארוכות, הוא קריטי גם בהיבטים של הגשת כתבי אישום וניהול תיקים בבית המשפט.

שגיב עוזרי: לצערי זה פוגע גם בזה.

איתמר בן גביר: מר עוזרי, בפעם האחרונה שהיינו כאן דיברנו על מאות העצורים שהיו בהתפרעויות בהר הבית.

איתמר בן גביר: מסרו לנו את הנתון של 891 עצורים, 231 הורחקו בצו מנהלי ו-118 תיקי מעצר.

איתמר בן גביר: בסוף מתוך 891 עצורים הגענו ל-35 כתבי אישום ל-25 נאשמים.

איתמר בן גביר: כששאלנו מה קורה, למה הכמות הזאת, גם גברתי יושבת ראש הוועדה דיברה על הפער.

איתמר בן גביר: אמרתם שאתם עובדים.

מירב בן ארי: הם אמרו בעיקר שחסרות הרבה ראיות.

איתמר בן גביר: אבל הם אמרו שחלק עדיין בהתהוות והם עובדים.

איתמר בן גביר: השאלה היא אם מאז עלה מספר כתבי האישום או שאנחנו עדיין נשארים ב-25 כתבי אישום?

איתמר בן גביר: זה קצת מטריד כשזה מתוך 891 עצורים, בכל זאת.

מירב בן ארי: עצורי הר הבית במהומות הרמדאן.

שגיב עוזרי: יש כבר מעל 40 כתבי אישום.

מירב בן ארי: אתה יודע כמה עדיין פוטנציאל הגשת כתבי האישום?

מירב בן ארי: החומרים אצלכם.

שגיב עוזרי: לא כולם, אני מניח שהמשטרה יכולה לדעת כמה תיקי חקירה עדיין בחקירה.

שגיב עוזרי: כשהם מסיימים את החקירה הם מעבירים אלינו את התיקים.

שגיב עוזרי: יש עדיין תיקים שנמצאים בהשלמות חקירה ויש עדיין חשודים שעתידים להיעצר.

שגיב עוזרי: אין לי נתונים, אני לא יודע כמה תיקי חקירה עדיין במשטרה אבל כן יש עדיין תיקים בטיפול.

שגיב עוזרי: לא כל מעצר מייצר ראיות, אנחנו יודעים.

שגיב עוזרי: לא כל תיק שמייצר ראיות הוא בהכרח תיק שמוגש עם בקשה למעצר עד תום הליכים וכתב אישום.

איתמר בן גביר: אבל בכל זאת הפער הוא פער גדול.

איתמר בן גביר: אני גם עורך דין במקרה, כמו שאתה יודע.

איתמר בן גביר: הפער הוא פער מאוד משמעותי.

איתמר בן גביר: 891 ו-40 כתבי אישום.

שגיב עוזרי: אנחנו לא אחראיים על כמות המעצרים אבל אנחנו כן אחראיים על הגשת כתבי אישום היכן שיש דיי ראיות.

שגיב עוזרי: אתה יודע את זה לא פחות טוב ממני, אנחנו מגישים כתבי אישום רק כשיש מספיק ראיות להרשאה.

שגיב עוזרי: יש כרגע מעל 40 כתבי אישום שהוגשו ואני מניח שיהיו עוד כמה בדרך.

מירב בן ארי: אוקי.

מירב בן ארי: המרכז הרפורמי דת ומדינה, בבקשה.

מיכל גורן: עורכת דין מיכל גורן מהמרכז הרפורמי לדת ומדינה.

מיכל גורן: דיברנו בוועדה על אתגרים מיוחדים שיש בירושלים למשטרת ישראל.

מיכל גורן: יש שני דברים שאנחנו עוסקים בהם במרכז הרפורמי.

מיכל גורן: הראשון הוא הפעילות של ארגון להב"ה בתוך ירושלים, במערב ירושלים אבל גם ההשתתפות שלהם אתמול - - -

מירב בן ארי: תוריד כוננות בבקשה.

איתמר בן גביר: אני גם רוצה לשמוע.

איתמר בן גביר: ללהב"ה אסור לפעול?

מירב בן ארי: סליחה, אתה דיברת מלא ואני רוצה לשמוע אותה עכשיו.

מיכל גורן: אתמול לפי השר בר לב, אני מצטטת אותו, הגורמים שהתסיסו ועשו את הבלגן בתוך המצעד שאמור להיות דבר יפה הם פעילים של לה פמיליה וארגון להב"ה.

מיכל גורן: נגד העומד בראש הארגון עומד כתב אישום בגין עברות של הסתה לאלימות, לגזענות ולטרור.

מיכל גורן: זה ארגון שהמשטרה צריכה להתמודד אתו לטעמנו גם ביום-יום, בדוכנים שנפתחים מידי חמישי בלילה בכיכר ציון, שזה מקום מאוד הומה ומועד לפורענות.

מיכל גורן: יש שם הרבה אירועים שמגיעים לאסקלציה ומתדרדרים לאירועי אלימות.

איתמר בן גביר: מה לא חוקי בדוכנים?

מירב בן ארי: אני רוצה שתסיימי ואם יהיו לחבר הכנסת שאלות הוא ישאל.

איתמר בן גביר: רק שתסביר את עצמה.

איתמר בן גביר: יש בעיה בדוכן?

מירב בן ארי: שנייה, אני רוצה לשמוע.

מיכל גורן: אני כן אגיד שבחמישי לפני שבועיים אם אני לא טועה עיריית ירושלים עצמה החרימה את הדוכנים האלה.

איתמר בן גביר: זה חמור מאוד.

איתמר בן גביר: במקרה אני מכיר את הסיפור והם התנצלו.

מירב בן ארי: מה אתה עכשיו - - -

איתמר בן גביר: במקרה אני מכיר את הסיפור והעירייה התנצלה.

איתמר בן גביר: יש שם עשרה דוכנים ודוכן אחד הם החרימו בגלל פוליטיקה.

איתמר בן גביר: מה זה?

איתמר בן גביר: במקרה אני מכיר את הסיפור.

איתמר בן גביר: אני מוסיף אינפורמציה מהשטח.

מירב בן ארי: לא היה לי ספק.

איתמר בן גביר: את צריכה לשמוח שאני נמצא כאן לעזור לוועדה לקבל אינפורמציה על אירועים.

מירב בן ארי: אני כן רוצה לתת לה לסיים.

מיכל גורן: אני אעלה נושא שאולי יוריד את הכוננות ואולי גם חבר הכנסת בן גביר יסכים איתי.

מיכל גורן: נושא נוסף שהתגלגל לפתחה של המשטרה בירושלים הוא השחתת שלטי נשים בחוצות ירושלים.

מיכל גורן: זו תופעה מאוד מכוערת שקורית באופן ייחודי בירושלים.

מיכל גורן: מה שנורא זה המחיקה של הנוכחות הנשית במרחב הציבורי בירושלים.

מיכל גורן: מדובר בשלטים שעושים עליהם גרפיטי, כל שלט שמופיעה עליו אישי עושים עליו גרפיטי.

מיכל גורן: נכנסים אנשים לירושלים, לעיר הבירה של מדינת ישראל, ורואים שלט ענק של דוקטור אלרעי פרייס שמושחת.

מיכל גורן: אנחנו פנינו בעתירה לבית המשפט המחוזי בירושלים בנוגע לאחריות של העירייה.

מיכל גורן: יש לה סמכות לאכוף את החוק כלפי מי שמשחית את השלטים.

מיכל גורן: בית המשפט הכיר בכך שמדובר בתופעה ייחודית שקשורה להדרת נשים, והיא מכוונת כלפי נשים.

מיכל גורן: לא מדובר רק בוונדליזם, אבל גם עמד על כך שלמשטרה יש סמכות שהיא צריכה להפעיל.

מיכל גורן: העירייה יכולה לתת קנסות, המשטרה צריכה למצוא את מי שמשחית את השלטים האלה מהסיבות של הדרת נשים.

מירב בן ארי: יש עכשיו חוק של השחתה.

מיכל גורן: נכון, דיברו על זה בשבוע שעבר אם אני לא טועה.

מיכל גורן: רוצים להחמיר את החוק.

מיכל גורן: זה מאוד רלוונטי כמובן.

מיכל גורן: אני יודעת שהייתה פגישה בסוף חודש אפריל בין גורמים בכירים במשטרה בירושלים לבין עיריית ירושלים ודיברו בדיוק על העניין הזה.

מיכל גורן: אנחנו לא יודעים - - זה היה בעקבות פסק דין שאנחנו קיבלנו במחוזי בירושלים.

מיכל גורן: אנחנו לא יודעים מה עלה בפגישה הזאת לגמרי חוץ מזה שיש איש קשר במשטרה שאמור לטפל בזה.

מיכל גורן: אנחנו לא יודעים מה האכיפה, אנחנו לא יודעים אם נתפסו אנשים או אם הם הובאו לדין.

מיכל גורן: אני מקבלת דיווח כל שבוע וגם כירושלמית אני רואה את זה, אבל כל שבוע יש שלט שמושחת.

מיכל גורן: בשבוע שעבר היה שלט שהושחת ברכבת הקלה בהר הרצל, לפני שבועיים מישהו טרח לטשטש דמויות קטנטנות של נשים בתוך דימוי של מה שהולכים לבנות במחלף גולדה מאיר.

מיכל גורן: זו כן תופעה ייחודית בירושלים שהמשטרה צריכה לטעמנו ולטעמו של בית המשפט המחוזי להתמודד איתה.

מירב בן ארי: בסדר, תודה.

מירב בן ארי: מצאו פעם מישהו?

מירב בן ארי: זה קורה שעוצרים את משחיתי השלטים האלה?

אבי כהן: אני לא יודע להתייחס ספציפית למשחיתי שלטי נשים, אבל אני יודע שברגע שמגישים תלונה אנחנו עושים הכל כדי להגיע לחקר האמת.

אבי כהן: לפעמים אנחנו מצליחים.

מירב בן ארי: מי יכול להגיש?

מירב בן ארי: תמונה כזאת כמו של שרון אלרעי פרייס שהשחיתו, העירייה מגישה?

אבי כהן: העירייה אמורה.

איתמר בן גביר: יש סעיף 196, השחתת פני מקרקעין שבשמו אתם יכולים לפעול.

איתמר בן גביר: נכון שבדרך כלל מפעילים את העירייה.

אבי כהן: אם אני לא טועה היה דיון על זה לפני שבוע בוועדת חוקה.

מירב בן ארי: כן.

מיכל גורן: זה היה לעניין תיקון החוק.

איתמר בן גביר: אבל זה תופעה, זה משהו שקורה כל הזמן בירושלים?

מיכל גורן: בצורה קבועה.

מיכל גורן: גם בעתירה שאנחנו הגשנו יש לנו תיעוד של שנים על גבי שנים של השחתת שלטים החל מילדות.

מיכל גורן: בכיכר ספרא הייתה תערוכה של צילומים של ניצולי שעה והיה שם צילום של ניצולת שואה, פגי פרנס, בת 94.

מיכל גורן: הפנים שלה הושחתו חמש פעמים ברצף ממש בכניסה לעירייה.

איתמר בן גביר: בכיכר ספרא הכל מצולם.

ג'ורג' קיוורקיאן: חשוב להבין שבעתירה שהגשתם העירייה צריכה להגיש הודעה לבית משפט.

ג'ורג' קיוורקיאן: זה הליך שעדיין מתנהל אז ניתן לעירייה - - -

מיכל גורן: לא, ההליך הסתיים.

מיכל גורן: העירייה צריכה לעדכן אותנו, לא להגיש לבית המשפט.

מיכל גורן: אנחנו קיבלנו את העדכון, יש לי כאן את פסק הדין.

מיכל גורן: למרות שהמשטרה לא הייתה צד בהליך הזה, בית המשפט כן קבע שיש כאן גם אחריות של העירייה ושל המשטרה, והן צריכות לפעול יחד.

מיכל גורן: יש אכיפה שהמשטרה עושה והעירייה לא יכולה לעשות.

מיכל גורן: אין לנו נתונים על אכיפה כזאת.

מירב בן ארי: בסדר.

מירב בן ארי: יוכי, בבקשה.

יוכי רפפורט: יוכי רפפורט, מנכ"לית נשות הכותל.

יוכי רפפורט: אני רוצה לגעת בתופעה קצת פחות סקסית מכל המתרחש בהר הבית, אלא מה שקורה בכותל המערבי מידי ראש חודש, וזה התעלמות המשטרה מכל האלימות שמתנהלת נגד נשות הכותל, קבוצה של נשים מאמינות, מתפללות שמגיעות מידי חודש לתפילה.

יוכי רפפורט: זה נכון שאנחנו עם טליתות, זה נכון שחלקנו עם תפילין ונכון שאנחנו רוצות לקרוא בתורה כי זו זכותנו.

יוכי רפפורט: יש הרבה אלימות של נערות, נשים וילדים שמגיעים להפריע את התפילה שלנו.

יוכי רפפורט: שוב, מדובר ביהודיות מתפללות.

יוכי רפפורט: אנחנו לא מדברות על הר הבית.

איתמר בן גביר: למה?

איתמר בן גביר: את בטח בעד זכותם של מתפללי הר הבית לעלות עם טלית ותפילין.

איתמר בן גביר: אני בטוח שהיא בעד הדבר הזה.

מירב בן ארי: אי אפשר שכל פעם שמישהו מדבר אתה נכנס לו.

איתמר בן גביר: אני שואל שאלה.

מירב בן ארי: יוכי, תמשיכי.

יוכי רפפורט: לפני כמעט שנה, ראש חודש תמוז 2021, נכנסנו לכותל המערבי כהרגלנו עם מזוודה עם סידורים של נשות הכותל.

יוכי רפפורט: ילדים מוסתים, אני לא חושבת שהם אפילו חגגו בר מצווה, חטפו את המזוודה מידינו וקרעו מול עינינו ועיניהם של השוטרים 39 סידורים עם שם שמיים במקום.

יוכי רפפורט: השוטרים עמדו במקום, ישראל טוויטו מפקד משטרת הכותל עמד במקום, סדרני הקרן למורשת הכותל, כולם ראו ואף אחד לא עשה דבר כי לעצור את פשע השנאה הזה.

יוכי רפפורט: אני רק רוצה לשאול אותך, גברתי יושבת הראש, אם חס וחלילה דבר כזה היה מתרחש בארצות הברית, בגרמניה, במדינות ערב, בו מישהו קורע סידור תפילה של יהודי, העולם היה נרעש נגד פשע השנאה הזה.

יוכי רפפורט: אנחנו יודעים מי הילדים האלה - - -

איתמר בן גביר: זה בניגוד לתקנות.

איתמר בן גביר: מי מכניס סידור לכותל?

איתמר בן גביר: יש בכותל סידורים.

איתמר בן גביר: היא מעידה על עצמה שהיא עושה פשעים וגברתי עוברת על זה לסדר היום.

יוכי רפפורט: אני מתפללת כשם שאתה מתפלל.

איתמר בן גביר: גם לי לא נותנים להכניס סידור לכותל, יש בכותל סידורים.

יוכי רפפורט: לא נותנים לכם להכניס סידור לכותל?

איתמר בן גביר: כן, יש סידור בתוך הכותל.

מירב בן ארי: מה קורה בחודשים האחרונים?

יוכי רפפורט: כלום.

יוכי רפפורט: אנחנו נתקלות באלימות פיזית ומילולית של נערות שמגיעות במיוחד עם אוטובוסים.

יוכי רפפורט: כולם יודעים את זה, כולן יודעות את זה.

יוכי רפפורט: אנחנו נתקלות באלימות.

יוכי רפפורט: לצורך העניין, בראש חודש אייר הייתה נערה שהציקה לי.

יוכי רפפורט: יצאתי החוצה לראות מה קורה עם הגברים שמגיעים לתמוך בנשות הכותל, הייתה הרבה אלימות סביב התפילה שלהן.

יוכי רפפורט: אחת הנערות עקבה אחריי והרביצה לי.

יוכי רפפורט: מדובר במישהי שיכולה להיות אחותי הקטנה.

יוכי רפפורט: אחד השוטרים אמר לה שבפעם הבאה שהיא תרביץ הוא ירחיק אותה.

איתמר בן גביר: עכשיו את מבינה את היהודים שמרביצים להם.

יוכי רפפורט: אדוני השוטר, למה פעם הבאה?

יוכי רפפורט: הרי ראית שהיא מרביצה לי, ראית שהיא פועלת נגדי באלימת.

יוכי רפפורט: המשטרה רואה את האלימות נגד נשות הכותל ובוחרת להתעלם.

יוכי רפפורט: השאלה היא מהי סמכות

יוכי רפפורט: כם בכותל המערבי?

יוכי רפפורט: מדוע המשטרה לא עושה דבר כדי לעצור את האלימות, גם כשהיא רואה?

מירב בן ארי: הנקודה ברורה.

איתמר בן גביר: יש לי גם שאלה בעקבות דבריה.

מירב בן ארי: אני רוצה לשמוע את חבר הכנסת אופיר סופר.

אופיר סופר: גברתי יושבת הראש, רצתי בין דיון לדיון ושדולה לשדולה ואמרו לי שמתנהל כאן דיון על האתגר הייחודי של שוטרי ירושלים.

אופיר סופר: כל מה שעבר לי בראש זה שוטרי ירושלים שהתמודדו אתמול עם הלאומנות הערבית ההולכת וגואה.

אופיר סופר: התמונות של אתמול וכל מה שאנחנו רואים בטיקטוק.

אופיר סופר: האמת שחשבתי מה האתגרים של שוטרי ירושלים לעומת שוטרים אחרים.

אופיר סופר: כשאני שומע את נציגת נשות הכותל, אני באמת מבין שהבעיה הזאת היא לא בעיה רק של ירושלים אלא של כל השמאל הרדיקלי האנטי-דתי, אנטי כל ערך יהודי, שבא לטרלל את מדינת ישראל.

אופיר סופר: מדינת ישראל עסוקה בלהקים את עצמה לאחר 74 שנות תקומה, לעסוק בדברים חשובים, לייצר צבא חזק וכלכלה טובה, ותמיד מגיעים אלינו חבר'ה מהשמאל הרדיקלי שאיבד מזמן את הזהות היהודית שלו ומעסיק אותנו כל הזמן בכל מיני הטרדות.

אופיר סופר: ממש חבל שדיון כל כך חשוב מוסת בצורה כל כך חזקה שמאלה.

אופיר סופר: אני ממש מתנצל בפניכם, שוטרי ירושלים, על הדיון שאתם צריכים לקחת בו חלק.

אופיר סופר: לא נותר לי אלא לחזק את שוטרי ירושלים ולהגיד להם תודה על כל העבודה שאתם עושים כל השנה, בדגש על אתמול.

אופיר סופר: זו גאווה למדינת ישראל.

אופיר סופר: תודה רבה.

מירב בן ארי: תודה חבר הכנסת סופר.

מירב בן ארי: חבר הכנסת בן גביר, בבקשה.

איתמר בן גביר: רציתי לשאול את המשטרה שאלה.

איתמר בן גביר: סעיף 216 מדבר על התנהגות צלולה במקום ציבורי.

איתמר בן גביר: אחד מהסעיפים זה שאדם שעושה משהו שיכול לקומם את הציבור עליו, מגבילים אותו.

איתמר בן גביר: אגב, בזכות הסעיף הזה לדוגמה כשאני ביקשתי לצעוד במרכז אום אל פאחם, אמרו לי לא ללכת במרכז של המרכז אלא ללכת קצת הצידה.

איתמר בן גביר: גם בג"ץ התערב.

איתמר בן גביר: למה אתם נותנים להן להיכנס לכותל?

איתמר בן גביר: הרי הן מחממות את הציבור שם.

איתמר בן גביר: יש שם ציבור שמתפללים, ההגעה שלהן יוצרת פרובוקציה.

איתמר בן גביר: למה הן נכנסות בכלל לכותל?

ג'ורג' קיוורקיאן: בעניין הזה יש בג"ץ תלוי ועומד כבר שנים, זאת הסיבה שלא עניתי לגברת רפפורט שדיברה.

ג'ורג' קיוורקיאן: אני לא חושב שזאת המסגרת לדבר על עניין של בג"ץ שתלוי בבית משפט.

מירב בן ארי: אתה יכול לדבר על בג"ץ, אתה לא יכול אם יש חקירה מתנהלת.

מירב בן ארי: אני יודעת את הכללים.

מירב בן ארי: אם יש בג"ץ אתה יכול להתייחס אליו.

ג'ורג' קיוורקיאן: יש בג"ץ ואמור להיות גם דיון, המדינה אמורה להגיש תגובה על כל מיני טענות שעלו.

מירב בן ארי: מי מתלונן?

מירב בן ארי: נשות הכותל?

ג'ורג' קיוורקיאן: אחת העותרות היא מנשות הכותל, יש הרבה עותרות.

ג'ורג' קיוורקיאן: מדובר בבג"ץ בעניינים שלא קשורים לעבודת המשטרה בעיקר.

ג'ורג' קיוורקיאן: אני תמיד מבקש ומקפיד שלא יגררו את המשטרה לעניינים חברתיים-פוליטיים ומאבקים כאלה.

ג'ורג' קיוורקיאן: אנחנו עושים את העבודה שלנו בצורה אובייקטיבית.

ג'ורג' קיוורקיאן: תשאירו אותנו מחוץ לעניינים האלה, תנו לנו לעשות את העבודה שלנו.

מירב בן ארי: אני לא נכנסת לעניינים, אבל אם אנחנו צריכים למנוע אלימות, אנחנו צריכים למנוע אלימות גם כלפי הנשים.

ג'ורג' קיוורקיאן: אנחנו נעביר התייחסות כמו שצריך.

ג'ורג' קיוורקיאן: אני דוחה את הטענות כלפי המשטרה שאנחנו לא מטפלים ולא מגנים.

מירב בן ארי: אתה יודע, מותר לה לבוא - - -

ג'ורג' קיוורקיאן: אבי אמר בתחילת דבריו שאנחנו לא חפים מטעויות ואנחנו תמיד מתקנים ולומדים, אבל לבוא ולהכתים אותנו באופן כללי בדיון בכנסת על משהו שאנחנו משקיעים בו משאבים כל ראש חודש כדי לעמוד במשימות שלנו, יש קצת פער ולדעתי זה עבר את הגבול.

יוכי רפפורט: אני אשמח באופן אישי להעביר לכם שמות של שוטרות ושוטרים שראו אלימות.

יוכי רפפורט: הבאנו להם את שמות המתפרעים והם לא עשו עם זה דבר.

יוכי רפפורט: אני גם רוצה התייחסות אישית לגבי מה קורה עם הילד שקרע 39 סידורים.

יוכי רפפורט: יש לי תמונה שלו.

איתמר בן גביר: ילד זה מחוץ לגיל האחריות הפלילית.

יוכי רפפורט: מותר לו לקרוע ספרים?

איתמר בן גביר: אסור לו, אבל ילד זה מחוץ לאחריות הפלילית.

מירב בן ארי: יוכי, אני לא פותחת כאן דיונים עם המשטרה.

מירב בן ארי: את יכולה לפנות למשטרה ולנהל מולם את האירוע.

איתמר בן גביר: היא כבר נתנה תשובה לעצמה אם זה ילד.

מירב בן ארי: זה בדיוק כמו שאיתמר בן גביר היה פה יום אחד והתחיל לפתוח משהו ספציפי שהיה לו, ואמרתי לך שאתה לא פותח עכשיו עניינים אישיים.

מירב בן ארי: גם לחברי הכנסת אני אומרת את זה.

מירב בן ארי: זו לא אפליה, עשינו את זה בדיוק לפני שבועיים.

מירב בן ארי: אם יש נושא ספציפי תפתרי את זה מולם, זה לא קשור לוועדת הכנסת.

מירב בן ארי: אנחנו מדברים על צורה רוחבית.

מירב בן ארי: אם מופנית אלימות נגד נשות הכותל זה נושא שהוועדה צריכה להתייחס אליו, כמו השחתה של שלטי נשים או הנושאים שעולים כאן בנושא הר הבית.

מירב בן ארי: זה נושאים רוחביים.

מירב בן ארי: אנחנו לא מטפלים במקרים ספציפיים כאן.

מירב בן ארי: דוד, רצית להגיד משהו?

מירב בן ארי: יש לך דקה.

מירב בן ארי: אתה חלק בלתי נפרד מהנוף של הוועדה.

דוד דהן: דוד דהן, יושב ראש ודובר הארגונים החברתיים בכנסת.

דוד דהן: רציתי לשאול רק שאלה אחת את המשטרה.

דוד דהן: אני הובלתי בשנים קודמות את הייצוג של פורום השוטרים בוועדות הכנסת, בגלל שהם לא יכולים - - -

מירב בן ארי: אין פורום כזה.

מירב בן ארי: המשטרה ושב"ס הם גופים ביטחוניים.

דוד דהן: הם לא יכולים לעשות מחאות או להביא את כל הדרישות שלהם, אז ניסינו כארגון חברתי לעשות להם צדק לפי מה שאפשר, במסגרת המותרת.

דוד דהן: אני גם רוצה לצרף אותם לכאן, לתת כוח כדי להביא לפתרון השכר.

דוד דהן: אני מבין שהשכר הוא רק מהסיכונים הגבוהים שיש כאן במחוז ירושלים בהר הבית.

דוד דהן: מדוע סוגרים את שער יפו בתקופת הרמדאן, כשאצלנו יש את פסח?

דוד דהן: צריך לתת לנו שער אחד, את שער יפו, כדי להיכנס.

דוד דהן: מפנים את כולנו לדרך עוקפת, דרך הרובע היהודי, ולהם נותנים המון שערים מסביב.

דוד דהן: למה לא משאירים ליהודים את שער יפו פתוח?

דוד דהן: שיפנו לנו את זה.

מירב בן ארי: תודה.

מירב בן ארי: אבי, אתם רוצים להגיד עוד משהו לפני שאנחנו מסכמים?

אבי כהן: חשוב לי להגיד משפט לסיכום.

מירב בן ארי: אלי, אם אתה גם רוצה להגיד משהו זה הזמן.

אבי כהן: שחס וחלילה לא ייצא מהוועדה הזאת שאנחנו מסכנים וקשה לנו.

מירב בן ארי: ממש לא, להפך, ראיתי שיצא עכשיו פוש שלא יהיה תקציב בלי העלאת שכר השוטרים.

מירב בן ארי: התחלנו בברכות וגם נסיים בברכות.

מירב בן ארי: שלא יהיה ספק, אם יש מקום שהכנסת יכולה לסייע היא תסייע.

מירב בן ארי: אין לכם וועד, אין הפגנות.

מירב בן ארי: השכר של השוטרים מטריד אותי פה ומטריד אותי גם כשאני עושה פעם בחודש לילה בתחנת משטרה ומסתובבת עם שוטר או שוטרת בת 32 או 35 שלא מסוגלת לפרנס את המשפחה שלה.

מירב בן ארי: אם אנחנו לא נעשה את זה בשבילכם, מי יעשה את זה?

אבי כהן: אני מאוד שמח על הדבר הזה, אבל אני עדיין רוצה להגיד שאנחנו לא מסכנים, אנחנו מאוד אוהבים את העבודה שלנו ואנחנו עושים אותה בתחושת שליחות.

אבי כהן: אני מעיד על עצמי ועל היחידות בהן הייתי, השוטרים שלי, שלנו, של משטרת ישראל בכלל, מונעים מתוך תחושת שליחות ועושים את העבודה מהמקום הנכון, מתוך רצון להביא לשינוי ולחברה טובה יותר.

אבי כהן: אני חושב שבסופו של דבר אנחנו כמדינה וכחברה צריכים את המשטרה בריאה, טובה ואיכותית.

אבי כהן: עם תמהיל כוח האדם שיש צריך לעשות הכל בשביל לחזק ולשמור עליו.

מירב בן ארי: תודה רבה.

מירב בן ארי: אני אכנס לסיכום.

מירב בן ארי: תודה רבה לכם שהגעתם, תודה לשוטרי ושוטרות מחוז ירושלים, ללוחמי ולוחמות מג"ב, לחברי הכנסת שהגיעו ולנציגות הארגונים החברתיים.

מירב בן ארי: אני אגיד מילה לסיכום.

מירב בן ארי: אני חושבת שיש לנו משטרה טובה וחזקה, וראינו גם אתמול את ההתנהלות, אבל בכלל בחודשיים האחרונים שהיו מאוד מורכבים.

מירב בן ארי: אף אחד לא חושב, בטח לא בחדר הזה, שהמשטרה לא מספיק חזקה ונחושה.

מירב בן ארי: אנחנו יודעים את זה.

מירב בן ארי: העניין הוא שאם במקביל יש לצורך העניין שוטרים שעוזבים, אנחנו צריכים לתת להם את המקסימום כדי שתהיה להם את האפשרות להתפרנס בכבוד.

מירב בן ארי: זו לא בושה, זה דבר מאוד ברור.

מירב בן ארי: אין סיבה שלא נסייע ונחזק.

מירב בן ארי: עם כל זה, הדיון היה על האתגרים של מחוז ירושלים ואני שמחה שסקרת אותם.

מירב בן ארי: אני יכולה להגיד לך שהוועדה מתעסקת כאן כמעט כל שבועיים-שלושה באתגר מסוים של מחוז ירושלים, ממשפחת כדורי שהיו כאן לפני שבועיים ועד לעיר העתיקה, סיורים שאנחנו עושים, הר הבית בו אני עוסקת בוועדה בכמה דיונים נפרדים.

מירב בן ארי: המחוז שלך מעסיק אותנו הרבה זמן.

מירב בן ארי: ג'ורג' מהנהן כי הוא נמצא כאן הרבה והוא יודע.

מירב בן ארי: אנחנו נעשה ככל הניתן כדי לחזק את השוטרים בכלל ואת שוטרי מחוז ירושלים בפרט, בגלל ההתמודדויות הרבות שאתן מתמודדים איתן.

מירב בן ארי: אני יודעת שאתם עדיין בכוננות וגם היה לילה לא פשוט, גם בשכונות מסביב וגם בשייח ג'ראח.

מירב בן ארי: היינו גם בסיור בשייח ג'ראח.

מירב בן ארי: אנחנו נמשיך ללוות אתכם בכל הפעילות החשובה שאתם עושים.

מירב בן ארי: אנחנו מחזקים אתכם.

מירב בן ארי: אני שמחה שבאתם בעיקר אחרי האירוע אתמול לכאן, זה היה לי מאוד חשוב והתעקשתי שתגיעו.

מירב בן ארי: אנחנו גם מברכים את תושבי ותושבות ירושלים, הכנסת מציינת היום את יום ירושלים.

מירב בן ארי: היה חשוב לנו גם בוועדה להתייחס לאתגרים המיוחדים שלכם.

מירב בן ארי: תודה רבה לכולם, הישיבה נעולה.